
VENDIM
Nr. 58, datë 15.4.2019

MBI MIRATIMIN E DISA NDRYSHIMEVE NË MARRËVESHJEN PËR SIGURIMIN E SHËRBIMIT TË SHPËRNDARJES SË ENERGJISË ELEKTRIKE NDËRMJET OPERATORIT TË SHPËRNDARJES SË ENERGJISË ELEKTRIKE (OSHEE) SHA DHE FURNIZUESIT

Në mbështetje të nenit 16, të ligjit nr. 43/2015, “Për sektorin e energjisë elektrike”, i ndryshuar, nenit 26 të “Rregullave të organizimit, funksionimit dhe procedurave të ERE-s”, miratuar me vendimin e Bordit të ERE-s nr. 96, datë 17.6.2016; nenit 19, pika 2, të “Marrëveshjes së shërbimit të shpërndarjes së energjisë elektrike ndërmjet OSHEE sh.a. dhe Furnizuesit të Energjisë Elektrike”, miratuar me vendimin e Bordit të ERE-s nr. 24, datë 15.2.2017, Bordi i ERE-s, në mbledhjen e tij të datës 15.4.2019, pasi u njoh me relacionin e përgatitur nga Drejtoria Juridike dhe e Mbrojtjes së Konsumatorit, mbi miratimin e disa ndryshime në marrëveshjen për sigurimin e shërbimit të shpërndarjes së energjisë elektrike ndërmjet Operatorit të Shpërndarjes së Energjisë Elektrike (OSHEE sh.a.) dhe Furnizuesit të Energjisë Elektrike,
konstatoi se: 
- OSHEE sh.a., me shkresën nr. 975 prot., datë 17.1.2018, kërkoi shqyrtimin dhe vendimmarrjen në lidhje me disa propozime për ndryshime në këtë rregullore. 
Bordi i ERE-s, me vendimin nr. 30, datë 9.2.2018, ka vendosur për fillimin e procedurës së shqyrtimit dhe miratimit të këtyre ndryshimeve të propozuara, nga ana e OSHEE sh.a.
- Me shkresën nr. 55/6, datë 12.2.2018, ERE publikoi në shtypin e shkruar për tri ditë me radhë njoftimin për fillimin e procedurës për disa ndryshime në marrëveshjen për shërbimin e shpërndarjes së energjisë elektrike ndërmjet Operatorit të Shpërndarjes së Energjisë Elektrike (OSHEE sh.a.) dhe Furnizuesit të Energjisë Elektrike, me qëllim mbledhjen e opinioneve të të gjithë të interesuarve.
- ERE, nëpërmjet shkresës së nr. 206 prot, datë 23.2.2018, ka përcjellë vendimin e sipërpërmendur për marrje mendimi Ministrisë së Infrastrukturës dhe Energjisë, Autoritetit të Konkurrencës, shoqatës “AAES” dhe shoqatës “FIAA”. 
- Në përgjigje të shkresës për marrje mendimi lidhur me fillimin e procedurës për disa ndryshime në marrëveshjen për shërbimin e shpërndarjes së energjisë elektrike ndërmjet Operatorit të Shpërndarjes së Energjisë Elektrike (OSHEE sh.a.) dhe Furnizuesit të Energjisë Elektrike, është shprehur vetëm shoqata “AAES” me shkresën nr. 4 prot., datë 8.3.2018 dhe protokolluar në ERE me nr. 206/1, datë 12.3.2018.
- Pas shqyrtimit të qëndrimeve të shoqatës “AAES”, duke konstatuar se ka mosdakortësi në lidhje me disa nga propozimet e me qëllim finalizimin e kësaj praktike pasi të ishin shteruar të gjitha pyetjet e lindura nga palët e dhënë shpjegimet e nevojshme me shkresën nr. 206/2 prot., datë 20.3.2018 ERE njoftoi zhvillimin e një seance dëgjimore me praninë e OSHEE-së, AK-së dhe AEES-së.
- OSHEE sh.a., me shkresën nr. 975/1 prot., datë 3.5.2018, ripërcolli në ERE sugjerimet e përcjella më herët për pika të marrëveshjes të cilat mendon që kanë nevojë të rishikohen
- Në vijim, ERE, me shkresën nr. 79/2 prot., datë 28.5.2018, dërgoi për opinion Ministrisë së Infrastrukturës dhe Energjisë, Autoritetit të Konkurrencës, shoqatës “AAES” dhe shoqatës “FIAA” këto propozime shtesë të OSHEE-së në të cilat janë të integruara edhe propozimet për të cilat Bordi i ERE-s ka nisur procedurën e me të cilat palët e interesit ishin njohur edhe më herët.
- Pas përfundimit të afatit të parashikuar, për mbledhjen e komenteve, nuk rezultoi të ketë mbërritur në ERE koment, përveç qëndrimit të Autoritetit të Konkurrencës me shkresën nr. 144/4 prot., datë 18.6.2018 dhe protokolluar në ERE me nr. 79/3, datë 19.6.2018, i cili bën me dije se nuk ka komente mbi këto ndryshime shtesë të propozuara. 
- Në mungesë të opinionit nga palët e interesit, e duke marrë në konsideratë rëndësinë e këtij akti rregullator, me qëllim finalizimin e kësaj praktike në mbrojte të interesave të të gjitha palëve pjesëmarrëse në të, në datën 8.10.2018 u zhvillua një seancë dëgjimore me pjesëmarrjen e OSHEE sh.a. dhe shoqatës “AAES”.
- Me shkresën nr. 975/3 prot., datë 17.12.2018, OSHEE sh.a. ka përcjellë në ERE variantin përfundimtar të ndryshimeve që kërkon të rishikohen në marrëveshjen për shërbimin e shpërndarjes së energjisë elektrike ndërmjet Operatorit të Shpërndarjes së Energjisë Elektrike (OSHEE sh.a.) dhe Furnizuesit të Energjisë Elektrike.
- Me shkresën nr. 201 prot., datë 4.3.2019, të gjitha palët e interesit janë njohur edhe njëherë me përmbajtjen e ndryshimeve të propozuara së fundmi e të konsideruara nga OSHEE sh.a. si rishikim i propozimeve të depozituara me qëllim fillimin e procedurës.
- Në përfundim të afatit për marrjen e opinionit të palëve të interesit mbi sa bërë me dije dhe mungesë të opinioneve mbi ndryshimet e fundit të bëra me dije, konstatojmë se nuk ka asnjë shkak të ligjshëm për të shtyrë mbylljen e procedurave e marrjen e vendimit të Bordit të ERE-s në lidhje me sa propozuar nga OSHEE sh.a.
- Propozimet e OSHEE sh.a., si dhe qëndrimet e palëve të interesit në lidhje me sa propozuar janë shqyrtuar nga grupi i punës dhe është vendosur për pranimin e atyre propozimeve për ndryshime të cilat përveç përputhshmërisë me ligjin janë gjendur edhe në dakordësi e në harmoni me palët e interesit. 
- Propozimet e OSHEE sh.a. dhe të dakordësuara me palët e interesit, përmirësojnë termat e përdorur në këtë marrëveshje, lehtësojnë ushtrimin e aktivitetit të OSHEE sh.a. në funksion të zbatimit të marrëveshjes, si dhe nuk pengojnë operimin e kryerjen e objektit të veprimtarisë së furnizuesve. 
Për gjithë sa më sipër, Bordi i ERE-s 

VENDOSI:

1. Të miratojë pjesërisht kërkesën e shoqërisë OSHEE sh.a. për disa ndryshime në vendimin e Bordit të ERE-s nr. 24, datë 15.2.2017 “Për miratimin e marrëveshjes së shërbimit të shpërndarjes së energjisë elektrike ndërmjet OSHEE sh.a. dhe Furnizuesit të Energjisë Elektrike”, për ndryshimet si më poshtë:
a) Kudo në marrëveshje, fjala “konsumator fundor” është zëvendësuar me fjalën “klient fundor”;
b) Neni 8, pika 8.1 ndryshon: në të gjitha rastet e ndërprerjeve sipas kërkesës së OSHEE-së, pavarësisht aplikimit të të drejtave të Furnizuesit, të përcaktuara në këtë Marrëveshjeje, OSHEE-ja do t’i paguajë Furnizuesit penalitetet automatike të përllogaritura në përputhje me dispozitat përkatëse të “Rregullores për kushtet minimale të cilësisë së shërbimit të shpërndarjes së energjisë elektrike”; 
c) Neni 11, pika 11.2 ndryshon: OSHEE-ja duhet të provojë se ndërprerja ishte e vetmja mënyrë për të garantuar sigurinë në punë të Sistemit të Shpërndarjes dhe se furnizimi i KF-së nuk ishte më i mundur. Në rast se Furnizuesi ka pretendime, do të ndiqen procedurat e përcaktuara në nenin 8 të kësaj Marrëveshjeje. OSHEE-ja, në përputhje me kodet e industrisë, rregullat dhe marrëveshjet, do të bëjë përpjekjet më të mira të mundshme në mënyrë që të përfundojë sa më shpejt kryerjen e punimeve dhe minimizojë shqetësimet/problemet për Furnizuesin. OSHEE-ja do të njoftojë Furnizuesin menjëherë pas marrjes dijeni për ngjarjen e ndërprerjes. OSHEE-ja, brenda gjashtë ditëve pune, me anë të një akti teknik do të informojë zyrtarisht Furnizuesin në lidhje me rastin e ndërprerjes;
d) Neni 13, pika 13.2 ndryshon: OSHEE-ja mund të veprojë për të ndërprerë pikën e furnizimit të Konsumatorit Fundor pa njoftuar ose u konsultuar me Furnizuesin në rastet kur ndërprerja është urgjente, ose kur OSHEE-ja ndërpret ndonjë linje të sipërme private të energjisë elektrike si rezultat i ndalimit të zjarrit ose veprimeve të tjera lehtësuese. Në zbatim të Kodit të Shpërndarjes, pika III.11 “Për sigurinë e furnizimit dhe standardeve të performancës për shërbimin e shpërndarjes së energjisë elektrike”, ndërprerja do të bëhet e menjëhershme për të ruajtur sigurinë e jetës së njerëzve, sigurinë e pajisjeve, ndërprerjen e ndërhyrjeve abuzive nga konsumatorët fundor në rrjet.
[bookmark: _GoBack]2. Drejtoria Juridike dhe e Mbrojtjes së Konsumatorit të njoftojë palët e interesuara për vendimin e Bordit të ERE-s. 
Ky vendim hyn në fuqi menjëherë. 
Ky vendim botohet në Fletoren Zyrtare. 
Ky vendim mund të ankimohet në Gjykatën Administrative Tiranë, brenda 30 ditëve kalendarike nga botimi në Fletoren Zyrtare.  

